Tisztelt Szülők! Kedves Diákok!

A miniszterelnök úr március 13-i esti bejelentése alapján **tanulóinknak március 16-tól**, hétfőtől – eltérő rendelkezésig – **tilos a köznevelési intézmények oktatási célú látogatása.**

A közoktatásban **tantermen kívüli, digitális munkarend** lesz érvényben.

Az erre vonatkozó ajánlások és szabályozás a jövő héten várható. Az új munkarendhez, annak előkészítéséhez az intézményünk is hozzákezdett. A fenntartóval és az illetékes polgármesterekkel is felvettük a kapcsolatot. Az ajánlások és szabályozások megérkeztéig tartó átmeneti időszakhoz türelmüket kérem.

Az új munkarend kivitelezésében feltétlenül számítunk a szülők segítségére.

A részletekről meg kell várnunk az iskolákra vonatkozó pontosabb rendelkezéseket, amelyekről elektronikus üzenetben folyamatosan tájékoztatást küldünk, illetve a honlapunkon (www.romkatszabar.hu) és facebookon közlünk. Egyelőre a következő információkat, és kéréseket fogalmazzuk meg:

* Kérjük, hogy a szülők gyakran tekintsék meg facebook és a honlapunkon olvasható híreket, és ellenőrizzék emailben érkező üzeneteiket.
* Kérjük a szülőket, hogy aki még nem tette meg, küldje el az iskola email címére a tegnapi elektronikus levélben kért adatokat (tanuló neve, szülő email címe, szülő telefonszáma). Kérjük, figyelmeztessék erre azokat az ismerőseiket is, akiknek gyermeke iskolánkba jár.
* Az iskolában maradt tankönyvek átvételi lehetőségéről értesítést küldünk.

Az Emberi Erőforrások Minisztériuma által az intézményeknek a küldött levél a következő fontos pontokat tartalmazza:

* A tantermen kívüli, digitális munkarend időtartama alatt a tanulók lehetőleg kerüljék a nagyobb csoportos találkozásokat, közös programokat. Felügyeletüket a szülők, családok, szomszédok bevonásával, kis csoportokban célszerű megszervezni. A gyermekek felügyeletét nem javasolt a nagyszülőkre bízni, hiszen ők a legveszélyeztetettebbek.
* A gyermekétkeztetés biztosítása az adott településen intézménytípustól függetlenül önkormányzati feladat. A főzésre jelenleg is használt konyhák továbbra is rendelkezésre állnak, a gyermekek étkeztetése azonban nem történhet az oktatási-nevelési épületekben. A tegnapi nap folyamán ennek kapcsán felvettük a kapcsolatot a területileg illetékes polgármesterekkel. Ők felmérik az igényeket az iskola által készített igénylőlapon.

Ez a helyzet mindenki elé komoly kihívásokat állít. Az új munkarend bevezetéséhez kérem ismételten a türelmüket. Minden újabb információról időben értesíteni fogjuk Önöket!

Tisztelettel és köszönettel: Csató Lászlóné intézményvezető sk.